CELEX: 52018PC0567
Language: mt
Date: 2018-08-01
Title: Proposta għal REGOLAMENT TAL-PARLAMENT EWROPEW U TAL-KUNSILL li jemenda r-Regolament (KE) Nru 391/2009 fir-rigward tal-ħruġ tar-Renju Unit mill-Unjoni

IL-KUMMISSJONI EWROPEA
            Brussell, 1.8.2018
            COM(2018) 567 final
            2018/0298(COD)
            Proposta għal
            REGOLAMENT TAL-PARLAMENT EWROPEW U TAL-KUNSILL
            li jemenda r-Regolament (KE) Nru 391/2009 fir-rigward tal-ħruġ tar-Renju Unit mill-Unjoni
            (Test b’relevanza għaż-ŻEE)
            
               
         
         
            
               MEMORANDUM TA’ SPJEGAZZJONI
            
            
               1.KUNTEST TAL-PROPOSTA
            
            
               •Raġunijiet u għanijiet tal-proposta
            
            
               Fid-29 ta’ Marzu 2017, ir-Renju Unit ressaq in-notifika tal-intenzjoni tiegħu li joħroġ mill-Unjoni skont l-Artikolu 50 tat-Trattat dwar l-Unjoni Ewropea. Dan ifisser li, sakemm ma jkunx hemm ftehim dwar il-ħruġ irratifikat li jistabbilixxi data oħra, id-dritt primarju u sekondarju kollu tal-Unjoni mhux ser jibqa’ japplika għar-Renju Unit mit-30 ta’ Marzu 2019, (“id-data tal-ħruġ”). Ir-Renju Unit imbagħad isir pajjiż terz.
            
            
               Soġġett għal kwalunkwe arranġamenti tranżitorji li jista’ jkun hemm fi ftehim dwar il-ħruġ, il-leġiżlazzjoni tal-UE dwar it-trasport marittimu mhix se tibqa’ tapplika għar-Renju Unit. Wieħed mill-oqsma tad-dritt tal-Unjoni li se jkun affettwat huwa r-rikonoxximent fil-livell tal-Unjoni tal-organizzazzjonijiet li jipprovdu servizzi għall-ispezzjoni u l-perizji tal-bastimenti li jtajru l-bandiera tal-Istati Membri (“Organizzazzjonijiet Rikonoxxuti”). 
            
            
               B’mod partikolari, l-Artikolu 8(1) tar-Regolament (KE) Nru 391/2009
                  1
                (ir-“Regolament”) jirrikjedi organizzazzjonijiet tal-ispezzjoni u l-perizji tal-bastimenti rikonoxxuti fil-livell tal-UE mill-Kummissjoni (“organizzazzjonijiet rikonoxxuti”) li jiġu vvalutati tal-anqas kull sentejn mill-Kummissjoni flimkien mal-Istat Membru li jkun ressaq it-talba inizjali għal rikonoxximent tal-organizzazzjoni. Jenħtieġ li organizzazzjonijiet li inizjalment kienu rikonoxxuti mill-Istat Membru rilevanti skont il-leġiżlazzjoni preċedenti u li fil-preżent qed igawdu r-rikonoxximent tal-UE skont l-Artikolu 15(1) tar-Regolament jiġu vvalutati bl-istess mod. B’riżultat ta’ dan, l-Istat Membru li inizjalment irrikonoxxa dawn l-organizzazzjonijiet, skont l-Artikolu 15(1), jenħtieġ li jitqies bħala l-Istat Membru “sponsor” li jipparteċipa fil-valutazzjoni tal-Kummissjoni skont l-Artikolu 8(1) tar-Regolament.
            
            
               Barra minn hekk, mill-Artikoli 7 u 8 tar-Regolament jirriżulta li, biex ikomplu jgawdu r-rikonoxximent tal-UE, l-organizzazzjonijiet rikonoxxuti jridu jkomplu jissodisfaw ir-rekwiżiti u l-kriterji minimi stabbiliti fl-Anness I tar-Regolament. Dan jiġi vverifikat permezz ta’ rivalutazzjoni kontinwa mwettqa mill-Kummissjoni u mill-Istat Membru “sponsor” skont l-Artikolu 8(1).
            
            
               Mal-ħruġ tiegħu mill-Unjoni, ir-Renju Unit mhux ser jibqa’ f’pożizzjoni li jipparteċipa fil-valutazzjonijiet imwettqa skont l-Artikolu 8(1) tar-Regolament għal dawk l-organizzazzjonijiet li għalihom ir-Renju Unit jaġixxi bħala Stat Membru “sponsor”. Għaldaqstant, il-validità kontinwa tar-rikonoxximent għal dawn l-organizzazzjonijiet fil-livell tal-UE tista’ tiġi ddubitata u ma tistax tiġi kkjarifikat b’ċertezza legali suffiċjenti skont id-dispożizzjonijiet eżistenti tar-Regolament.
            
            
               It-telf potenzjali tal-organizzazzjonijiet tar-rikonoxximent tal-UE minħabba l-ħruġ tar-Renju Unit jista’ jkollu konsegwenzi avversi fuq il-kompetittività u l-attraenza tal-bnadar tal-Istati Membri tal-UE-27 li awtorizzaw dawn l-Organizzazzjonijiet Rikonoxxuti biex jaġixxu f’isimhom għall-finijiet tat-twettiq tal-ispezzjonijiet, tal-istħarriġ u ċ-ċertifikazzjoni statutorji tal-bastimenti. L-organizzazzjonijiet rikonoxxuti li huma affettwati, bħalissa għandhom ftehimiet ta’ awtorizzazzjoni mal-maġġoranza tal-Istati Membri tal-UE-27 u wara l-ħruġ tar-Renju Unit mhux se jkunu jistgħu jużaw dawn l-Organizzazzjonijiet Rikonoxxuti għall-flotta bil-bandiera tagħhom. Fl-istess ħin, is-sidien tal-bastimenti li jużaw ukoll dawn l-organizzazzjonijiet għall-finijiet ta’ klassifikazzjoni se jiffaċċjaw id-dilemma ta’ li jew ibiddlu l-bandiera tal-bastimenti tagħhom għal bandiera mhux tal-UE jew jirriskjaw li jiksru l-kuntratti privati attwali tagħhom għall-klassifikazzjoni tal-bastimenti tagħhom mal-organizzazzjonijiet rilevanti.
            
            
               Din il-proposta għandha l-għan li żżid iċ-ċertezza legali, tiżgura l-kontinwità tan-negozju għas-sidien tal-bastimenti affettwati u tinżamm il-kompetittività tal-bnadar tal-Istati Membri tal-UE27.
            
            
               •Konsistenza mad-dispożizzjonijiet eżistenti fil-qasam ta’ politika
            
            
               
                  Din il-proposta hija meħtieġa minħabba l-ħruġ tar-Renju Unit mill-Unjoni, u l-kamp ta’ applikazzjoni tagħha huwa limitat biex jindirizza l-konsegwenzi rilevanti. L-għanijiet prinċipali tal-politika ta’ dan ir-Regolament jibqgħu l-istess.
               
            
            
               •Konsistenza ma' politiki oħra tal-Unjoni
            
            
               
                  Din il-proposta hija konsistenti għalkollox mal-mandat tal-Kunsill għan-negozjati mar-Renju Unit dwar il-ħruġ tiegħu mill-Unjoni.
               
            
            
               2.BAŻI ĠURIDIKA, SUSSIDJARJETÀ U PROPORZJONALITÀ
            
            
               •Bażi ġuridika
            
            
               
                  Il-proposta hija bbażata fuq l-Artikolu 100(2) tat-TFUE
               
            
            
               •Sussidjarjetà (għall-kompetenza mhux esklużiva)
            
            
               
                  Peress li l-att propost se jimmodifika l-kontenut tal-att eżistenti tal-Unjoni, dan jista’ jinkiseb biss permezz ta’ azzjoni fil-livell tal-Unjoni.
               
            
         
         
            
               •Proporzjonalità
            
            
               
                  Il-proposta hija meqjusa bħala proporzjonata peress li tipprevedi bidla legali meħtieġa mingħajr ma tmur lil hinn milli hemm bżonn biex jintlaħaq l-għan li tneħħi l-inċertezza legali maħluqa bil-ħruġ tar-Renju Unit mill-Unjoni. Hija tipprovdi għal emendi legali meħtieġa sabiex tiġi salvagwardjata l-kompetittività tal-bnadar tal-Istati Membri tal-UE-27.
               
            
            
               •Għażla tal-istrument
            
            
               
                  Billi l-att jemenda Regolament tal-Parlament Ewropew u tal-Kunsill, l-emenda proposta hija l-unika forma xierqa.
               
            
            
               3.RIŻULTATI TAL-EVALWAZZJONIJIET EX POST, TAL-KONSULTAZZJONIJIET MAL-PARTIJIET IKKONĊERNATI U TAL-VALUTAZZJONIJIET TAL-IMPATT
            
            
               •Evalwazzjonijiet ex post / kontrolli tal-idoneità tal-leġiżlazzjoni eżistenti
            
            
               
                  Mhux applikabbli.
               
            
            
               •Konsultazzjonijiet mal-partijiet ikkonċernati
            
            
               
                  Il-problemi dwar il-valutazzjoni mill-ġdid tal-proċess marbuta mal-ħruġ tar-Renju Unit mill-Unjoni nġiebu għall-attenzjoni tal-partijiet ikkonċernati f’avviż tal-Kummissjoni dwar it-trasport marittimu
                     2
                  .
               
               
                  Il-partijiet ikkonċernati u l-Istati Membri ngħataw l-opportunità li jipprovdu rispons għall-inizjattiva proposta permezz tal-portal għal Regolamentazzjoni Aħjar (“Semma’ leħnek”) tal-Kummissjoni Ewropea għal perjodu ta’ ġimagħtejn.
               
               
                  Matul il-perjodu ta' rispons mit-28 ta’ Ġunju sat-12 ta’ Lulju 2018, parti kkonċernata waħda pprovdiet kummenti. L-intenzjoni li jinħolqu aktar ċertezza u ċarezza legali permezz tal-inizjattiva proposta u li tinżamm il-kompetittività tas-sidien tal-bastimenti tal-UE27 kienet ġeneralment apprezzata. Ir-rispons ittieħed f’kunsiderazzjoni fl-abbozzar tal-proposta kif rilevanti.
               
            
            
               •Ġbir u użu ta’ għarfien espert
            
            
               
                  Ir-rispons kif ukoll l-għarfien espert tekniku nġabru mingħand il-partijiet ikkonċernati u l-Istati Membri kif ukoll mill-Aġenzija Ewropea għas-Sigurtà Marittima. Il-proposta ntrifdet ukoll permezz ta' analiżi legali tal-konsegwenzi tal-ħruġ tar-Renju Unit fil-qasam tal-politika tal-organizzazzjonijiet rikonoxxuti.
               
            
            
               •Valutazzjoni tal-impatt
            
            
               
                  Skont il-Linji Gwida għal Regolamentazzjoni Aħjar, ma hemmx bżonn ta’ valutazzjoni tal-impatt, għaliex il-miżura prevista mhijiex mistennija li jkollha impatt sinifikanti u ma hemm l-ebda għażla politika oħra disponibbli materjalment differenti ħlief dik proposta.
               
            
            
               •Drittijiet fundamentali
            
            
               
                  Din il-proposta ma ġġorrx konsegwenzi għall-protezzjoni tad-drittijiet fundamentali.
               
            
            
               4.IMPLIKAZZJONIJIET BAĠITARJI
            
            
               
                  Mhux applikabbli.
               
            
            
               5.ELEMENTI OĦRAJN
            
         
         
            
               •Pjanijiet ta’ implimentazzjoni u arranġamenti dwar il-monitoraġġ, l-evalwazzjoni u r-rapportar
            
            
               
                  Sabiex jiġi evalwat jekk din l-inizjattiva laħqitx l-objettiv ta’ hawn fuq mingħajr ma toħloq xi konsegwenzi mhux intenzjonati għall-kompetizzjoni, iddaħħlet klawżola ta’ rieżami fl-Artikolu 2 tal-proposta.
               
            
            
               •Spjegazzjoni fid-dettall tad-dispożizzjonijiet speċifiċi tal-proposta
            
            
               
                  Il-proposta għandha l-għan li ssolvi l-inċertezza legali maħluqa bil-ħruġ tar-Renju Unit f’dak li għandu x’jaqsam mal-validità kontinwa tar-rikonoxximent għall-organizzazzjonijiet li għalihom ir-Renju Unit jaġixxi bħala Stat Membru “sponsor” li jipparteċipa fil-valutazzjoni tal-Kummissjoni. Din se tippermetti l-kontinwazzjoni tal-arranġamenti eżistenti bejn dawk l-organizzazzjonijiet u l-Istati Membri tal-UE-27 li ffirmaw ftehimiet ta’ awtorizzazzjoni, u b’hekk tippermetti lil dawn l-organizzazzjonijiet iwettqu l-ispezzjonijiet u l-istħarriġ tal-bastimenti f’isem l-Istati Membri, filwaqt li jissalvagwardjaw is-sikurezza mingħajr interruzzjoni.
               
               
                  Il-miżura leġiżlattiva proposta se temenda l-Artikolu 8(1) tar-Regolament billi tissostitwixxi r-rekwiżit attwali, li skontu l-Istat Membru “sponsor” biss għandu jipparteċipa fil-proċess ta’ valutazzjoni regolari mwettaq mill-Kummissjoni, billi tintroduċi l-parteċipazzjoni ta’ kwalunkwe Stat Membru li awtorizza waħda mill-Organizzazzjonijiet Rikonoxxuti. Din tippermetti l-valutazzjoni li trid titwettaq mill-Kummissjoni flimkien ma’ kwalunkwe Stat Membru li jkun awtorizza l-organizzazzjoni rikonoxxuta rilevanti biex taġixxi f’ismu għall-finijiet tal-Artikolu 3(2) tad-Direttiva 2009/15/KE
                     3
                  , u mhux l-Istat Membru “sponsor” biss.
               
               
                  Is-soluzzjoni ta’ hawn fuq intgħażlet bħala l-aktar mod effettiv u effiċjenti biex tindirizza l-inċertezza legali maħluqa fil-qasam tal-organizzazzjonijiet rikonoxxuti bil-ħruġ tar-Renju Unit. L-att propost se jsolvi dik l-inċertezza legali b’mod mhux diskriminatorju għall-Istati Membri li awtorizzaw l-organizzazzjonijiet rikonoxxuti biex jaġixxu f’isimhom.
               
               
                  Barra minn hekk, il-proposta tissodisfa l-objettiv tas-salvagwardja tal-kontinwità tan-negozju u l-kompetittività tal-bnadar tal-Istati Membri tal-UE-27 li jaħdmu ma’ organizzazzjonijiet milquta. 
               
               
                  Jenħtieġ li r-Regolament jirrettifika biss l-konsegwenzi avversi potenzjali kkawżati/miġjuba mill-ħruġ tar-Renju Unit mill-Unjoni fuq il-bnadar tas-27 Stat Membru. Il-Kummissjoni jenħtieġ li tirrapporta dwar l-effetti tiegħu wara perjodu adegwat/suffiċjenti ta’ applikazzjoni, b’mod partikolari bil-ħsieb li jiġu identifikati xi konsegwenzi li jistgħu jmorru lil hinn mill-ambitu ta’ dan ir-Regolament.
               
            
            
               2018/0298 (COD)
            
            
               Proposta għal
            
            
               REGOLAMENT TAL-PARLAMENT EWROPEW U TAL-KUNSILL
            
            
               li jemenda r-Regolament (KE) Nru 391/2009 fir-rigward tal-ħruġ tar-Renju Unit mill-Unjoni
            
            
               (Test b’relevanza għaż-ŻEE)
            
            
               IL-PARLAMENT EWROPEW U L-KUNSILL TAL-UNJONI EWROPEA,
            
            
               Wara li kkunsidraw it-Trattat dwar il-Funzjonament tal-Unjoni Ewropea, u b’mod partikolari l-Artikolu 100(2) tiegħu,
            
            
               Wara li kkunsidraw il-proposta tal-Kummissjoni Ewropea,
            
            
               Wara li l-abbozz tal-att leġiżlattiv intbagħat lill-parlamenti nazzjonali,
            
            
               Wara li kkunsidraw l-opinjoni tal-Kumitat Ekonomiku u Soċjali Ewropew
                  4
               ,
            
            
               Wara li kkunsidraw l-opinjoni tal-Kumitat tar-Reġjuni
                  5
               ,
            
            
               Filwaqt li jaġixxu skont il-proċedura leġiżlattiva ordinarja,
            
         
         
            
               Billi:
            
            
               (1)Fid-29 ta' Marzu 2017, ir-Renju Unit innotifika lill-Kunsill Ewropew bl-intenzjoni tiegħu li joħroġ mill-Unjoni, skont l-Artikolu 50 tat-Trattat dwar l-Unjoni Ewropea. Għaldaqstant, sakemm ma tiġix stabbiliti data oħra fi ftehim dwar il-ħruġ, jew il-Kunsill Ewropew, bi qbil mar-Renju Unit, b’mod unanimu, jistabbilixxi data oħra, id-dritt tal-Unjoni mhux ser jibqa’ japplika għar-Renju Unit mit-30 ta’ Marzu 2019. Ir-Renju Unit imbagħad isir “pajjiż terz”.
            
            
               (2)Ir-Regolament (KE) Nru 391/2009
                  6
                u d-Direttiva 2009/15/KE tal-Parlament Ewropew u tal-Kunsill
                  7
                flimkien jikkostitwixxu l-qafas regolatorju għall-attivitajiet tal-organizzazzjonijiet rikonoxxuti għall-ispezzjoni, il-perizji u ċ-ċertifikazzjoni tal-bastimenti.
            
            
               (3)Skont l-Artikolu 8(1) tar-Regolament (KE) Nru 391/2009, l-organizzazzjonijiet tal-ispezzjoni u l-perizji tal-bastimenti rikonoxxuti fil-livell tal-Unjoni mill-Kummissjoni (“organizzazzjonijiet rikonoxxuti”) iridu jiġu vvalutati fuq bażi regolari u tal-anqas kull sentejn mill-Kummissjoni flimkien mal-Istat Membru li jkun ressaq it-talba rilevanti għal rikonoxximent tal-organizzazzjoni.
            
            
               (4)Għal raġunijiet ta’ trattament ugwali, organizzazzjonijiet li kienu inizjalment rikonoxxuti mill-Istat Membru rilevanti skont id-Direttiva tal-Kunsill 94/57/KE
                  8
                u bħalissa jgawdu r-rikonoxximent tal-Unjoni skont l-Artikolu 15(1) tar-Regolament (KE) Nru 391/2009, jenħtieġ li jiġu vvalutati mill-Kummissjoni, flimkien mal-Istat Membru li inizjalment irrikonoxxa dawk l-organizzazzjonijiet.
            
            
               (5)F’konformità mal-Artikoli 7 u 8 tar-Regolament (KE) Nru 391/2009, sabiex ikomplu jibbenefikaw mir-rikonoxximent tal-Unjoni, l-organizzazzjonijiet rikonoxxuti jridu jkomplu jissodisfaw ir-rekwiżiti u l-kriterji minimi stabbiliti fl-Anness I ta’ dak ir-Regolament. Dan huwa vverifikat permezz ta’ valutazzjoni kontinwa mwettqa mill-Kummissjoni, flimkien mal-Istat Membru rilevanti, skont l-Artikolu 8(1) tar-Regolament (KE) Nru 391/2009. Għalhekk, il-valutazzjonijiet regolari għandhom rwol importanti għar-rikonoxximent kontinwu tal-organizzazzjonijiet.
            
            
               (6)Wara l-ħruġ tiegħu mill-Unjoni, ir-Renju Unit mhux se jibqa’ jkun jista’ jipparteċipa fil-valutazzjonijiet imwettqa skont l-Artikolu 8(1) tar-Regolament (KE) Nru 391/2009.
            
            
               (7)L-organizzazzjonijiet rikonoxxuti li inizjalment kienu rikonoxxuti mir-Renju Unit bħalissa jgawdu mir-rikonoxximent tal-Unjoni u ġew fdati minn Stati Membri oħrajn bi dmirijiet fir-rigward tal-ispezzjoni, il-perizji u ċ-ċertifikazzjoni tal-vapuri, skont l-Artikolu 3(2) tad-Direttiva 2009/15/KE. Għalhekk hemm bżonn li jiġi emendat l-Artikolu 8(1) tar-Regolament (KE) Nru 391/2009 sabiex jiġi żgurat li dawk l-organizzazzjonijiet se jkomplu jkunu soġġetti għall-valutazzjoni skont ir-rekwiżiti ta’ din id-dispożizzjoni.
            
            
               (8)Hemm bżonn ukoll li jitqiesu l-obbligi ta’ monitoraġġ u sorveljanza li l-Istati Membri bħalissa jridu jissodisfaw skont l-Artikolu 9 tad-Direttiva 2009/15/KE. F’dan ir-rigward, jenħtieġ li l-valutazzjoni tal-organizzazzjonijiet rikonoxxuti skont ir-Regolament (KE) Nru 391/2009 jitmexxew mill-Kummissjoni flimkien mal-Istat Membru jew l-Istati Membri li awtorizzaw l-organizzazzjoni rikonoxxuta rilevanti skont l-Artikolu 3(2) tad-Direttiva 2009/15/KE.
            
            
               (9)Dan ir-Regolament jenħtieġ li japplika mill-jum wara dak li fih id-dritt tal-Unjoni, u b’mod partikolari r-Regolament (KE) Nru 391/2009, ma jibqax japplika għar-Renju Unit,
            
            
               ADOTTAW DAN IR-REGOLAMENT:
            
            
               Artikolu 1
            
            
               Fl-Artikolu 8 tar-Regolament (KE) Nru 391/2009, il-paragrafu 1 jiġi ssotitwit b’dan li ġej:
            
            
               “1. L-organizzazzjonijiet rikonoxxuti kollha għandhom jiġu vvalutati mill-Kummissjoni, flimkien mal-Istati Membri li jkunu awtorizzawhom skont l-Artikolu 3(2) tad-Direttiva 2009/15/KE, fuq bażi regolari u tal-anqas kull sentejn, biex jiġi vverifikat li dawn jissodisfaw l-obbligi taħt dan ir-Regolament u jissodisfaw il-kriterji minimi stabbiliti fl-Anness I. Il-valutazzjoni għandha tkun limitata għal dawk l-attivitajiet tal-organizzazzjonijiet rikonoxxuti li jaqgħu fil-kamp ta' applikazzjoni ta’ dan ir-Regolament.
            
            
               Artikolu 2
            
            
               Il-Kummissjoni għandha tirrapporta lill-Parlament Ewropew u lill-Kunsill dwar l-effetti ta’ dan ir-Regolament sa mhux aktar tard minn tliet snin wara d-data tal-applikazzjoni tiegħu.
            
            
               Artikolu 3
            
            
               Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu f'Il-Ġurnal Uffiċjali tal-Unjoni Ewropea.
            
            
               Dan għandu japplika mill-jum wara dak li fih id-dritt tal-Unjoni ma jibqax japplika għar-Renju Unit.
            
            
               Dan ir-Regolament għandu jkun jorbot fl-intier tiegħu u japplika direttament fl-Istati Membri kollha.
            
         
         
            
               Magħmul fi Brussell,
            
            
               
                  Għall-Parlament Ewropew
                        Għall-Kunsill
               
               
                  Il-President
                        Il-President
               
            
         
         
            
                  
                     (1)
                  
                        Ir-Regolament (KE) Nru 391/2009 tal-Parlament Ewropew u tal-Kunsill tat-23 ta’ April 2009 dwar ir-regoli u l-istandards komuni għall-organizzazzjonijiet għall-ispezzjoni u l-perizji tal-vapuri (ĠU L 131, 28.5.2009, p. 11).
               
               
                  
                     (2)
                  
                        “Notice to stakeholders — Withdrawal of the United Kingdom and EU rules in the field of maritime transport”,
                  https://ec.europa.eu/transport/sites/transport/files/legislation/brexit-notice-to-stakeholders-maritime-transport.pdf
               
               
                  
                     (3)
                  
                        Id-Direttiva 2009/15/KE tal-Parlament Ewropew u tal-Kunsill tat-23 ta’ April 2009 dwar ir-regoli u l-istandards komuni għall-organizzazzjonijiet għall-ispezzjoni u l-perizji tal-vapuri u għall-attivitajiet rilevanti tal-amministrazzjonijiet marittimi (ĠU L 131, 28.5.2009, p. 47).
               
               
                  
                     (4)
                  
                        ĠU C , , p. .
               
               
                  
                     (5)
                  
                        ĠU C , , p. .
               
               
                  
                     (6)
                  
                        Ir-Regolament (KE) Nru 391/2009 tal-Parlament Ewropew u tal-Kunsill tat-23 ta’ April 2009 dwar ir-regoli u l-istandards komuni għall-organizzazzjonijiet għall-ispezzjoni u l-perizji tal-vapuri (ĠU L 131, 28.5.2009, p. 11).
               
               
                  
                     (7)
                  
                        Id-Direttiva 2009/15/KE tal-Parlament Ewropew u tal-Kunsill tat-23 ta’ April 2009 dwar ir-regoli u l-istandards komuni għall-organizzazzjonijiet għall-ispezzjoni u l-perizji tal-vapuri u għall-attivitajiet rilevanti tal-amministrazzjonijiet marittimi (ĠU L 131, 28.5.2009, p. 47).
               
               
                  
                     (8)
                  
                        Id-Direttiva tal-Kunsill 94/57/KE tat-22 ta' Novembru 1994 dwar ir-regoli u l-istandards komuni għall-ispezzjoni tal-bastimenti u l-organizzazzjonijiet tal-perizji u għall-attivitajiet relevanti tal-amministrazzjoniet marittimi (ĠU L 319, 12.12.1994, p. 20).